Cardless ATM
ปัญหาภัยคุกคามทางการเงินที่สำคัญและเป็นโจทย์ใหญ่ของสถาบันการเงินในช่วงหลายปีที่ผ่านมา
18 เม.ย. 2560

โดย...นายอิสระ วงศ์รุ่ง รองผู้อำนวยการธนาคารออมสิน กลุ่มลูกค้าบุคคลปัญหาภัยคุกคามทางการเงินที่สำคัญและเป็นโจทย์ใหญ่ของสถาบันการเงินในช่วงหลายปีที่ผ่านมา คงหนีไม่พ้นการแก้ไขปัญหาการโจรกรรมข้อมูลบัตรอิเล็กทรอนิกส์ ไม่ว่าจะเป็นบัตรเอทีเอ็ม บัตรเดบิต หรือบัตรเครดิต ทั้งนี้ในปีที่ผ่านมาประเทศไทยมีจำนวนบัตรอิเล็กทรอนิกส์กว่า 84.1 ล้านใบโดยหากพิจารณาเฉพาะการทำธุรกรรมถอนเงินสดผ่านเครื่อง ATM แล้วจะพบว่ามีมูลค่าถึง 8.1 ล้านล้านบาท จึงอาจกล่าวได้ว่าจะมีผู้ใช้บัตรอิเล็กทรอนิกส์จำนวนมากที่มีความเสี่ยงต่อการถูกโจรกรรมด้วยวิธีการคัดลอกข้อมูลในบัตร ซึ่งนอกจากจะก่อความเสียหายทางการเงินเป็นมูลค่ามหาศาลแล้ว ยังกระทบต่อความเชื่อมั่นของลูกค้าที่มีต่อสถาบันการเงินอีกด้วย ด้วยเหตุนี้จึงเป็นประเด็นที่สถาบันการเงินต่างให้ความสนใจและมุ่งพัฒนานวัตกรรมเพื่อสร้างความสะดวกและปลอดภัยในการทำธุรกรรมทางการเงินของลูกค้ามาโดยตลอดCardless ATM หรือ “การทำธุรกรรมทางการเงินผ่านเครื่อง ATM โดยไม่ต้องใช้บัตร” เป็นอีกหนึ่งแนวคิดที่สถาบันการเงินต่างๆ ในภูมิภาคเอเชียให้ความสำคัญและมุ่งเน้นการพัฒนานวัตกรรมดังกล่าวมาอย่างต่อเนื่อง ดังเช่น ธนาคาร Maybank (มาเลเซีย) ธนาคาร CIMBNiaga (อินโดนีเซีย) ธนาคารกรุงศรีอยุธยาและธนาคารกรุงไทย ต่างพัฒนาการให้บริการ Cardless ATM ในรูปแบบการส่งรหัส (PIN Code) ไปยังโทรศัพท์มือถือผ่านระบบ SMS โดยผู้ใช้บริการต้องกรอกรหัสที่เครื่อง ATM เพื่อยืนยันตัวตนในการทำธุรกรรมแทนการใช้บัตรในขณะที่ธนาคาร UOB (สิงคโปร์) พัฒนารูปแบบการให้บริการ Cardless ATM บน Mobile Banking โดยผู้ใช้บริการสามารถทำธุรกรรมถอนเงินสดด้วยการใช้โทรศัพท์มือถือกับเครื่อง ATM แบบไร้สัมผัส (Contactless ATM) และกดรหัส ATM เพื่อยืนยันการทำรายการ อย่างไรก็ตามมีข้อสังเกตว่าผู้ใช้บริการยังคงต้องเปิดใช้บริการบัตรอิเล็กทรอนิกส์ประเภทใดประเภทหนึ่งก่อนจึงจะสามารถเลือกใช้บริการดังกล่าวได้ธนาคารออมสินได้พัฒนานวัตกรรมการให้บริการถอนเงินสดผ่านเครื่อง ATM โดยไม่ต้องใช้บัตรด้วยการผนวกรวมบริการถอนเงินสดผ่านเครื่อง ATM กับ Mobile Banking Application ภายใต้ชื่อบริการ MyMo MyCard ซึ่งผู้ใช้บริการสามารถถอนเงินสดจากเครื่อง ATM ผ่านบริการ Mobile Banking ด้วยวิธีง่ายๆ เพียงระบุจำนวนเงินและบัญชีเงินฝากของตนเองบัญชีใดก็ได้จากนั้นผู้ใช้บริการสามารถรับเงินสดที่เครื่อง ATM ของธนาคารออมสินทั่วประเทศที่มีสัญลักษณ์ MyMo My Card เพียงเลือกเมนู “ถอนเงินผ่าน MyMo” แล้วสแกน QR Code ก็สามารถรับเงินสดได้ทันทีโดยไม่ต้องกรอกรหัสหรือข้อมูลใดๆ ที่เครื่อง ATM และไม่จำเป็นต้องสมัครหรือเปิดใช้บริการบัตรอีกต่อไป ด้วยเหตุนี้บริการ MyMo MyCard ของธนาคารออมสินจึงเป็นนวัตกรรมการให้บริการถอนเงินสดผ่านเครื่อง ATM โดยไม่ต้องใช้บัตรอย่างแท้จริงแห่งแรกในเอเชีย!การทำธุรกรรมทางการเงินผ่านเครื่อง ATM โดยไม่ต้องใช้บัตร หรือ Cardless ATM จึงเป็นอีกหนึ่งนวัตกรรมทางการเงินที่จะเข้ามามีบทบาทในสังคมไทยในยุคดิจิทัลมากยิ่งขึ้น การพัฒนานวัตกรรมดังกล่าวสะท้อนถึงความก้าวหน้าในการขับเคลื่อนการพัฒนานวัตกรรมทางการเงินของสถาบันการเงินไทย ที่สามารถตอบโจทย์ในการแก้ไขปัญหาภัยคุกคามทางการเงินของประชาชน รวมทั้งเป็นการสร้างสรรค์นวัตกรรมเพื่อการพัฒนาต่อยอดการให้บริการทางการเงินที่มีประสิทธิภาพยิ่งขึ้นในอนาคต